Peter Skaarup (DF), 1998-10-20:
Vi havde jo først det her forslag til behandling før sommeren, og ved den lejlighed var der faktisk mange kritiske røster over for forslaget.
Det skyldes, at de her 150 sider faktisk indeholdt en hel række bestemmelser, som flere medlemmer af Folketinget slet ikke forstod.
Jeg vil så medgive - og det er det, Dansk Folkeparti og også andre partier har fået ud af, at det nu kommer på banen efter sommerferien - at der er kommet nogle præciseringer og nogle forbedringer i forslaget, der gør, at det i hvert fald er bedre end det, vi så i forsommeren, Men vi må nok erkende, at det stadig væk indeholder en hel række bestemmelser, som efter vores opfattelse ikke er nødvendige at opretholde i Danmark.
Det er muligt, at man i andre EU-lande har behov for det, det kan vi ikke vurdere, men det er i hvert fald sådan, at vi i Dansk Folkeparti ikke kan anbefale, at man vedtager det forslag i den nuværende form i hvert fald.
Vi synes, at regeringen burde meddele, at det hastværk, som EF-direktivet har medført, og den frist, som ministeren sagde skulle være den 23. oktober for i hvert fald en nogenlunde færdiggørelse af forslaget, kan vi ikke opretholde.
Det kan vi ikke gennemføre i det danske Folketing.
Vi bør efter vores opfattelse gå til EU og sige, at det her direktiv kan Danmark ikke implementere, og det direktiv må EU så prøve at få os til at implementere, men som det er nu, kan vi ikke gøre det.
En af de ting, som vi hæfter os ved i Dansk Folkeparti, er stadig væk, som vi også gjorde det tidligere, spørgsmålet omkring de undtagelsesregler, der gør det muligt at registrere f.eks. politisk overbevisning.
Vi erkender, at der kan være situationer, hvor Forsvarets og Politiets Efterretningstjenester nødvendigvis må gøre det, hvis der er tale om undergravende virksomhed over for samfundet, men det er nogle enkelte tilfælde, og det er ikke noget, der bør beskrives i en lov som den her, og det er ikke noget, der bør gives mulighed for via den her lov om personoplysninger.
Ved den konference var det fuldstændig klart, at der altså var tale om uforståelig lovgivning for utrolig mange mennesker i det danske samfund.
Der var en række repræsentanter for virksomheder via erhvervslivets organisationer, der meddelte, at der kom en strøm af lovgivning, som man ikke kunne forstå, og som man havde svært ved at kunne implementere og rette sig efter.
Problemet, når man laver mere og mere lovgivning, som erhvervslivet og befolkningen som helhed ikke retter sig efter alligevel eller i hvert fald har svært ved at rette sig efter, er altså, at man får politikerlede, man får lede ved den lovgivning, som også er fornuftig, altså lovgivning, der regulerer, at vi ikke begår voldskriminalitet, at vi ikke begår grove voldshandlinger, mord osv.
Den respekt, der burde være om den slags lovgivning, forsvinder, når man laver lovgivning, der er umulig at overholde, der er umulig at forstå for den enkelte.
Så vi må erkende, at der er visse ting, der er blevet forbedret, som også SF var inde på, men det er altså langt fra nok til, at det her forslag kan vedtages i den form.
Jeg synes, at det, at bl.a. ordførere fra Venstre og De Konservative stadig væk er inde på, at der er tale om meget svært forståelig lovgivning, gør, at vi på det her punkt bør tage os god tid til at se på det og meddele EU, at vi altså ikke kan implementere inden for fristerne.